РЕПУБЛИКА СРБИЈА

НАРОДНА СКУПШТИНА

Одбор за права детета

23 Број 06-2/138-21

22. април 2021. године

Б е о г р а д

З А П И С Н И К

ДРУГЕ СЕДНИЦЕ ОДБОРА ЗА ПРАВА ДЕТЕТА

ОДРЖАНЕ 19. АПРИЛА 2021. ГОДИНЕ

Седница је почела у 12,20 часова.

# Седницом је председавао Ивица Дачић, председник Народне скупштине и председник Одбора за права детета.

# Седници су присуствовали чланови Одбора: Елвира Ковач и Радован Тврдишић, потпредседници Народне скупштине, Јелена Мијатовић, заменик председника Одбора, Јелена Обрадовић, Никола Лазић, Наташа Ивановић, Дубравка Филиповски, Милија Милетић, Миланка Јевтовић Вукојичић и Милијана Сакић.

Седници су присуствовали заменици одсутних чланова Одбора: Рајка Матовић (Мисала Праменковић, члан), др Весна Ивковић (проф. др Александра Павловић Марковић, члан), Хаџи Милорад Стошић (Јелисавета Вељковић, члан) и Бранимир Јовановић (Данијела Вељовић, члан).

Седници Одбора нису присуствовали: др Владимир Орлић, Стефан Кркобабић, Марија Јевђић и Муамер Зукурлић, потпредседници Народне скупштине, као ни следећи чланови Одбора: Илија Животић, Розалија Екрес, Загорка Алексић и Мирсад Хоџић, нити њихови заменици.

Седници је присуствовао и народни посланик Ђорђе Тодоровић.

На предлог председника Одбора, једногласно (15 гласова „за“) је усвојен следећи:

Д н е в н и р е д:

1. Образовање Радне групе за иницијативе, петиције, представке и предлоге;
2. Разно.

Пре преласка на рад по утврђеном дневном реду, Одбор је једногласно (15 гласова „за“) и без примедби усвојио записник Прве седнице Одбора, одржане 26. октобра 2020. године.

**Прва тачка дневног реда - Образовање Радне групе за иницијативе, петиције, представке и предлоге**

У дискусији нису учествовали чланови и замениници чланова Одбора.

Пре преласка на рад по дневном реду, председник Одбора је полазећи од представничке функције Народне скупштине и Одбора, истакао важност да се образује Радна група за иницијативе, петиције, представке и предлоге и захвалио се Јелени Мијатовић, заменику председника Одбора, на израженој иницијативи у вези са образовањем Радне групе. Мишљења је да, у циљу што оперативнијег рада и поступања, треба образовати Радну групу која би разматрала иницијативе, петиције, представке и предлоге из делокруга рада Одбора, имајући у виду да се велики број грађана обраћа Одбору, како у писаној форми, тако и путем електронске поште, телефоном и пријемом у Народну скупштину. Истовремено је указао да је чланом 44. став 6. Пословника Народне скупштине председник Одбора овлашћен да образује посебну радну групу која обавља послове за потребе Одбора, али полазећи од значаја представничке функције, сматра да је целисходније да се договор око образовања Радне групе постигне на седници Одбора, као што је то била пракса и у досадашњим сазивима.

Узимајући у обзир и поштујући једнаку заступљеност представника посланичких група у саставу Радне групе, председник Одбора је предложио да председавајући Радне групе буде Јелена Мијатовић, заменик председника Одбора, док је за чланове Радне групе предложио следеће чланове, односно заменике чланова Одбора: Миланку Јевтовић Вукојичић, Мисалу Праменковић, др Весну Ивковић, Илију Животића, др Емеше Ури и Загорку Алексић, уз напомену да су предложени чланови, односно заменици чланова Одбора дали и усмену сагласност и изразили спремност да учествују у раду ове Радне групе.

На предлог председника, Одбор за права детета је једногласно(14 „за“, није било против, није било уздржаних) донео Одлуку о образовању Радне групе за иницијативе, петиције, представке и предлоге. Наиме, председник је посебно напоменуо да уколико се укаже потреба Одбор може образовати у наредном периоду и још неку радну групу, а у складу са праксом која је била у претходном периоду.

**Друга тачка дневног реда – Разно**

У дискусији је учествовала народни посланик Дубравка Филиповски, члан Одбора, као и Ивица Дачић, председник Одбора.

С обзиром да до сада није постојало ресорно министарство које се директно бавило питањима права и заштите права деце, председник Одбора је истакао новину да сада постоји Министарство за бригу о породици и демографију, додајући да је ово министарство препознало природну везу са Одбором за права детета. Уједно је нагласио да су из поменутог министарства најавили да ће у наредном периоду информисати Одбор о свом раду, а на основу члана 229. Пословника Народне скупштине, кроз обавезу ресорног министра да поднесе информацију о раду Министарства надлежном Одбору. Такође, указао је да су из Министарства за бригу о породици и демографију најавили да раде на изменама и допунама Породичног закона, као и на Закону о правима детета и Заштитнику права детета који је у фази Нацрта, па с тим у вези, истакао је да се може очекивати, у наредном периоду, да поменути закони буду у скупштинској процедури.

У току дискусије, Одбор је обавештен да је Влада Републике Србије, 1. априла 2021. године, донела Одлуку о образовању Савета за права детета, уз напомену да је Савет за права детета саветодавно тело Владе и да је задатак Савета да, поред осталог, сарађује и са Одбором за права детета, те да је у поменутој Одлуци предвиђено да Савет за права детета доставља извештај о раду надлежном Одбору, односно Одбору за права детета, сваких 60 дана. Наиме, председник Одбора је подсетио да је у претходном сазиву Одбор за права детета разматрао извештаје о раду Савета за права детета најмање два пута годишње и да ће се сходно томе наставити ова праксу и са новообразованим Саветом, који је сада у надлежности Министарства за бригу о породици и демографији. Такође, Одбор је информисан и да је 17. марта 2021. године Заштитник грађана, поднео Народној скупштини Годишњи извештај о раду за 2020. годину, уз напомену да се Одбор за права детета не сматра надлежним, али да може, уколико процени, да разматра Извештај у делу који се односи на права детета. С тим у вези, председник Одбора је упутио молбу Јелени Мијатовић, заменику председника да анализира текст Извештаја и обави консултације са Заштитником грађана, како би се проценило да ли у поменутом извештају постоји део који се тичу права детета и да ли постоји потреба да се Извештај разматра на седници Одбора.

Полазећи од позива за приступање Националној коалицији за окончање дечјих бракова у Србији, од 2. фебруара 2021. године, председник Одбора је информисао да је испред Одбора за члана Националне коалиције одређена Јелена Мијатовић, заменик председника Одбора, чиме је по његовом мишљењу, дат допринос формирању и деловању Националне коалиције и настављена пракса која је била у претходном сазиву. Поред тога, подсетио је и на то да је Одбор 20. новембра 2020. године обележио Светски дан детета одржавањем онлајн конференције која се реализовала као седница Ученичких парламената на тему „Права детета у доба КОВИД 19“, а у сарадњи са вишегодишњим партнерима Пријатељима деце Србије, који су најавили да ће са поменуте конференције доставити резултате истраживања и закључке. Наиме, председник је указао и на могућност одржавања тематских седница Одбора, као и на одржавање заједничких седница са другим одборима у Народној скупштини о питањима која су од заједничког интереса из делокруга рада Одбора, као и на могућност да се, уколико постоји потреба, седнице Одбора одржавају и ван седишта Народне скупштине.

Током дискусије, народни посланик, Дубравка Филиповски, члан Одбора је предложила да се одржи јавно слушање поводом поменутих закона које је најавило Министарсто за бригу о породици и демографију, и то - измене и допуне Породичног закона, као и Закон о правима детета и Заштитнику права детета. Такође, мишљења је да би јавно слушање могло да се одржи заједно са Одбором за здравље и породицу и додала да би то било врло значајно из разлога што би Одбор добио тиме целовит преглед о томе шта је до сада урађено и када ће поменути предлози закона бити на дневном реду Народне скупштине. С тим у вези, председник је изнео мишљење да би јавна слушања на ове теме свакако требало организовати пре него што Влада Републике Србије усвоји предлоге поменутих закона и упутио молбу Јелени Мијатовић, заменику председника Одбора, да обави консултације са министарством на ову тему.

На крају дискусије, председник Одбора је најавио континуитет у раду у односу на претходни период и обавестио да ће Служба Одбора доставити електронским путем Информацију о раду Одбора, са смерницама и кратким предлогом активности, како би се, с једне стране, чланови и заменици чланова Одбора могли детаљније упознати са самим радом Одбора, док с друге стране, их је позовао да ако имају неке предлоге исте доставе Служби Одбора како би дали свој допринос у раду Одбора.

Седница је завршена у 12,35 часова.

**Саставни део овог записника чини препис обрађеног тонског снимка, вођен на седници Одбора.**

 СЕКРЕТАР ОДБОРА ПРЕДСЕДНИК ОДБОРА

 Јелена Ђорић Ивица Дачић